
1. Անհրաժեշտությունը
Նախագծի մշակումը պայմանավորված է ՀՀ կառավարության 2020 թվականի մարտի 26-ի N 355-Լ որոշմամբ հաստատված «Արտադրողականության խթանման նպատակային ծրագրի» (այսուհետ՝ Ծրագիր) գործիքակազմի արդիականացման և դրա արդյունավետության բարձրացման անհրաժեշտությամբ։
Նախագծի ընդունման անհրաժեշտությունը պայմանավորված է ՀՀ կառավարության 2020 թվականի մարտի 26-ի N 355-Լ որոշմամբ հաստատված «Արտադրողականության խթանման նպատակային ծրագրի» իրականացման ընթացքում ի հայտ եկած մի շարք գործնական խնդիրների կարգավորման, Ծրագրի արդյունավետության բարձրացման, պետական աջակցության թիրախայնության ուժեղացման և Ծրագրի կիրառման ընթացքում իրավական որոշակիության ապահովման անհրաժեշտությամբ։
Նախագծով առաջարկվում է հստակեցնել Ծրագրի մի շարք դրույթներ, վերանայել սուբսիդավորման որոշ պայմանները, ինչպես նաև կատարել տեխնիկական և բովանդակային փոփոխություններ՝ Ծրագրի կիրառման միասնական մոտեցում ապահովելու նպատակով։
Նախագիծը նպատակ ունի բարձրացնել պետական աջակցության թիրախայնությունը, ապահովել ֆինանսական շուկայում մրցակցության խթանումը։

2. Ընթացիկ իրավիճակը և առկա խնդիրները
ՀՀ կառավարության 2020 թվականի մարտի 26-ի թիվ 355-Լ որոշմամբ հաստատված «Արտադրողականության խթանման նպատակային ծրագիրը» վերջին տարիներին հանդիսացել է տնտեսավարողների արտադրական ներուժի արդիականացման, նոր տեխնոլոգիաների ներդրման և ֆինանսական միջոցների հասանելիության ապահովման կարևորագույն պետական աջակցության գործիքներից մեկը։ Ծրագրի իրականացման ընթացքում, սակայն, ի հայտ են եկել մի շարք գործնական և իրավակիրառ բնույթի խնդիրներ, որոնք անհրաժեշտություն են առաջացրել վերանայելու և հստակեցնելու Ծրագրի առանձին դրույթները։
Մասնավորապես, գործող կարգավորումներում առկա են Ծրագրի առանձին պահանջների կիրառման վերաբերյալ իրավական անորոշություններ, որոնք տարբեր մեկնաբանությունների տեղիք են տալիս ինչպես ֆինանսական կազմակերպությունների, այնպես էլ Ծրագրի շահառուների կողմից։ Միաժամանակ, անհրաժեշտություն է առաջացել կատարել Ծրագրի իրականացման ընթացքում ձևավորված իրավակիրառ պրակտիկայից բխող մի շարք հստակեցումներ՝ պետական աջակցության նպատակային օգտագործումն ապահովելու, վերահսկողության արդյունավետությունը բարձրացնելու և Ծրագրի միասնական կիրառումը երաշխավորելու նպատակով։
Բացի այդ, վերջին տարիներին Հայաստանի Հանրապետությունում զգալիորեն աճել է վերականգնվող էներգիայի համակարգերի կիրառումը տնտեսավարողների կողմից։ 
Միաժամանակ, արտադրված էլեկտրաէներգիայի արդյունավետ կուտակման և օգտագործման մասով առկա է խնդիր։ Մասնավորապես շատ տնտեսավարողներ չեն կարողանում ձեռք բերել անհրաժեշտ էլեկտրաէներգիայի կուտակման համակարգեր՝ դրանց բարձր արժեքի պատճառով, ինչը սահմանափակում է տնտեսավարողների ներդրումային հնարավորությունները։ Մինչդեռ կուտակիչների ներդրումը հնարավորություն է տալիս բարձրացնել արդեն իսկ կատարված ներդրումների արդյունավետությունը, նվազեցնել էներգետիկ ծախսերը, բարձրացնել տնտեսավարողների մրցունակությունն ու արտադրողականությունը, ինչպես նաև նպաստել էլեկտրաէներգետիկական համակարգի կայունությանը և ինքնաբավությանը։
Գործող կարգավորմամբ D (ԴԻ) բաժնից բացառված է 35.11.5 «Էլեկտրաէներգիայի արտադրություն արևային էլեկտրակայաններում» գործունեության տեսակը, ինչի հետևանքով այդ ոլորտում գործունեություն իրականացնող տնտեսավարողները չեն կարող օգտվել Ծրագրի աջակցությունից նաև այն ներդրումների համար, որոնք ուղղված չեն արևային կայանի կառուցմանը կամ դրա բաղադրիչների ձեռքբերմանը։ Նշված գործունեության տեսակի ներառումը հնարավորություն կտա ֆինանսավորել Ծրագրի 15-րդ կետի աղյուսակով նախատեսված օգտագործման նպատակները՝ 19-րդ կետով սահմանված սահմանափակումների պահպանմամբ։ Դա կարող է նպաստել արդեն իսկ գործող հզորությունների առավել արդյունավետ շահագործմանը, արտադրված էլեկտրաէներգիայի կուտակման և նպատակային օգտագործման հնարավորությունների ընդլայնմանը, արտադրական գործընթացների շարունակականությանը, ինչպես նաև տնտեսավարողների էներգետիկ ինքնաբավության և մրցունակության բարձրացմանը։
Նշված հանգամանքներով պայմանավորված՝ անհրաժեշտություն է առաջացել կատարել համապատասխան փոփոխություններ և լրացումներ։

3. Կարգավորման առարկան և առաջարկվող լուծումները
Նախագծով առաջարկվում է․
1) Հստակեցնել, որ Ծրագրի շրջանակներում ձեռք բերված մեքենասարքավորումները և դրանց բաղկացուցիչ մասերը սուբսիդավորման ամբողջ ժամանակահատվածում չեն կարող օտարվել, վարձակալության հանձնվել կամ այլ կերպ փոխանցվել երրորդ անձանց տիրապետմանը կամ օգտագործմանը, ինչը կնպաստի պետական աջակցության նպատակային օգտագործման ապահովմանը,
2) Ծրագրի շրջանակներում սահմանել ավելի բարձր տոկոսադրույքի սուբսիդավորում Եվրասիական տնտեսական հանձնաժողովի խորհրդի 2021 թվականի սեպտեմբերի 14-ի թիվ 80 որոշմամբ հաստատված ԵԱՏՄ ԱՏԳ ԱԱ գործող խմբագրությամբ 8507 ապրանքային դիրքում ներառված էլեկտրական կուտակիչների (ակումուլյատորների) ձեռքբերման համար՝ պայմանով, որ դրանք կիրառվելու են բացառապես արևային/ֆոտովոլտային կայանների կամ արևային պանելներից արտադրված էլեկտրաէներգիայի կուտակման համար, ինչպես նաև տվյալ ներդրումների համար սահմանել մինչև 84 ամիս սուբսիդավորման ժամկետ՝ վերականգնվող էներգիայի համակարգերի զարգացումը, էներգիայի կուտակման տեխնոլոգիաների ներդրումը և էներգետիկ արդյունավետության բարձրացումը խթանելու նպատակով,
3) Ծրագրի 15-րդ կետի աղյուսակի D (ԴԻ) բաժնի շրջանակում ներառել նաև 35.11.5 «Էլեկտրաէներգիայի արտադրություն արևային էլեկտրակայաններում» գործունեության տեսակը՝ այդ ոլորտի տնտեսավարողներին հնարավորություն տալով օգտվել աղյուսակով նախատեսված ֆինանսավորման նպատակներից՝ 19-րդ կետով սահմանված՝ արևային կամ ֆոտովոլտային կայանների կառուցման և դրանց բաղադրիչների ֆինանսավորման սահմանափակումների պահպանմամբ, իսկ էլեկտրական կուտակիչների ձեռքբերման դեպքում՝ դրանց համար սահմանված հատուկ պայմաններով,
4) հստակեցնել Ծրագրով նախատեսված սուբսիդավորվող վարկերի և լիզինգի առավելագույն սահմանաչափերի կիրառման կանոնները,
5) սահմանել կարգավորումներ՝ ապահովելով Ծրագրի շրջանակներում վարկառուների և լիզինգառուների վերաբերյալ, այդ թվում՝ առևտրային, բանկային և օրենքով պահպանվող այլ գաղտնիք պարունակող տեղեկությունների՝ ՀՀ պետական վերահսկողական ծառայությանը տրամադրման իրավական հիմքը՝ վերջինիս օրենքով վերապահված լիազորությունների իրականացման շրջանակում, ինչպես նաև նախատեսվում է տնտեսավարողի համաձայնության պարտադիր ամրագրումը ֆինանսական կազմակերպության հետ կնքվող պայմանագրում,
6) [bookmark: _Hlk234588274]Ծրագրի աջակցության շրջանակից հանել Եվրասիական տնտեսական հանձնաժողովի խորհրդի 2021 թվականի սեպտեմբերի 14-ի թիվ 80 որոշմամբ հաստատված ԵԱՏՄ ԱՏԳ ԱԱ գործող խմբագրությամբ նախատեսված 8501 71 000 0, 8501 72 000 0, 8501 81 000 0, 8541 42 000 0, 8541 43 000 0 ծածկագրերով ապրանքների ձեռք բերումը,
7) սահմանել անցումային կարգավորումներ՝ մինչև որոշման ուժի մեջ մտնելը հաստատված կամ կնքված վարկային և լիզինգային պայմանագրերի նկատմամբ գործող պայմանների պահպանման, ինչպես նաև դեռևս չհաստատված հայտերի նկատմամբ նոր կարգավորումների կիրառման նպատակով, ինչը կապահովի իրավական որոշակիության և իրավաչափ ակնկալիքների պահպանման սկզբունքների իրականացումը։

4. Ակնկալվող արդյունքները
Նախագծի ընդունման արդյունքում ակնկալվում է բարձրացնել Ծրագրի արդյունավետությունը, ապահովել պետական աջակցության միջոցների առավել նպատակային օգտագործումը, բարելավել Ծրագրի նկատմամբ վերահսկողության և հաշվետվողականության մեխանիզմները, ինչպես նաև նպաստել տնտեսավարողների կողմից նոր տեխնոլոգիաների ներդրմանը, վերականգնվող էներգիայի կիրառման ընդլայնմանը և արտադրողականության բարձրացմանը։ Նշվածը կնպաստի ռազմավարական նշանակություն ունեցող ոլորտների՝ էներգահամակարգի տեխնիկական հուսալիության բարձրացմանը, ինչպես նաև «կանաչ» և շրջանաձև տնտեսության սկզբունքների ներդրմանը։ Միաժամանակ կբարձրանա ներդրումային միջավայրի ճկունությունը, կընդլայնվեն տնտեսավարողների ֆինանսական հնարավորությունները և կխթանվի արտադրողականության աճը։

5. էլեկտրական կուտակիչների (ակումուլյատորներ) գծով ֆինանսական ազդեցության ամփոփ գնահատականը
[bookmark: _Hlk231200813]Հայաստանի Հանրապետությունում արևային էներգետիկայի ոլորտը վերջին տարիներին արձանագրել է զգալի աճ։ 2022–2026 թվականների ընթացքում ինքնավար արևային կայանների քանակը 10,282-ից հասել է 54,776-ի՝ ավելանալով շուրջ 433%-ով, իսկ ընդհանուր հզորությունը 196.87 ՄՎտ-ից հասել է 698.4 ՄՎտ-ի՝ ավելանալով շուրջ 255%-ով։
Չնայած ոլորտի արագ ընդլայնմանը՝ արտադրված էլեկտրաէներգիայի կուտակման ենթակառուցվածքները դեռևս բավարար չափով զարգացած չեն։ Արևային կայանների զգալի մասը գործում է առանց կուտակիչ համակարգերի, ինչի հետևանքով տնտեսավարողները չեն կարողանում ամբողջությամբ օգտագործել իրենց արտադրած էլեկտրաէներգիան, նվազեցնել էներգետիկ ծախսերը և բարձրացնել էներգետիկ ինքնավարության մակարդակը։
1) Ոլորտի ընդհանուր բնութագիր (ՏԿԵՆ տվյալներ)
	Ցուցանիշ
	2022թ.
	01.05.2026թ.

	Ինքնավար կայաններ (քանակ)
	10,282
	54,776

	Ընդհանուր հզորություն (ՄՎտ)
	196.87
	698.4 (+255%)

	Որից կայաններ (~10%) ձեռք բերված տնտեսավարողների կողմից
	~1,028
	~5,500

	Կայաններ կուտակիչով (գնահատ.)
	—
	~1,650 (30%)

	Կայաններ առանց կուտակիչի
	—
	~3,850 (70%)



ՏԿԵՆ տվյալների համաձայն՝ 2022 թվականին Հայաստանի Հանրապետությունում գործել է 10,282 ինքնավար արևային կայան՝ 196.87 ՄՎտ ընդհանուր հզորությամբ։ 2026 թվականի մայիսի 1-ի դրությամբ ինքնավար կայանների քանակը կազմել է 54,776, իսկ ընդհանուր հզորությունը՝ 698.4 ՄՎտ։
Գնահատվում է, որ ինքնավար կայանների շուրջ 10%-ը կարող է դիտարկվել որպես տնտեսավարողների կողմից շահագործվող կայան։ Ըստ այդմ՝ 2026 թվականի մայիսի 1-ի դրությամբ բիզնես նպատակներով շահագործվող ինքնավար կայանների գնահատված քանակը կազմում է շուրջ 5,500։
Նախնական գնահատմամբ՝ նշված կայանների մոտ 30%-ը կարող է ունենալ կուտակիչ համակարգ, իսկ շուրջ 70%-ը՝ գործել առանց կուտակիչի։ Այս պարագայում կուտակիչների ներդրման պոտենցիալ պահանջարկը կարող է կազմել շուրջ 3,850 բիզնես կայան։
Բացի ինքնավար (ինքնասպառման) կայաններից, ուշադրության է արժանի նաև այն հանգամանքը, որ 2026 թվականի մայիսի 1-ի դրությամբ գործող 103 արտաքին արևային էլեկտրակայաններից 41-ը (ընդհանուր 215.396 ՄՎտ հզորությամբ) գործում են առանց էլեկտրաէներգիայի գնման երաշխիքի և, հետևաբար, նույնպես առերեսվում են էլեկտրաէներգիայի կուտակման խնդրին։ Միաժամանակ, հաշվի առնելով, որ նշված կայանների միջին հզորությունը (մոտ 5.25 ՄՎտ մեկ կայանքի հաշվով) էականորեն գերազանցում է ինքնավար կայանների համար գնահատված 10–15 կՎտժ հզորությամբ փոքր բիզնեսի կուտակիչների մասշտաբը, դրանց համար անհրաժեշտ կուտակիչ համակարգերի արժեքը և, համապատասխանաբար, հնարավոր սուբսիդավորման ծավալը ներառված չեն 3,850 ինքնավար կայանների համար կատարված հիմնական հաշվարկներում։
Արտաքին արևային էլեկտրակայանների մասով կատարվել է առանձին ցուցչային գնահատում՝ հիմք ընդունելով, որ կուտակիչի հզորությունը կազմում է կայանի անվանական հզորության 30%-ը՝ 2-ժամյա տևողությամբ։ Ըստ այդմ՝ կուտակիչ համակարգերի ընդհանուր հզորությունը գնահատվում է շուրջ 64.6 ՄՎտ, իսկ էներգատարողությունը՝ շուրջ 129.2 ՄՎտժ։ 
Հաշվարկներում արդյունաբերական մասշտաբի կուտակիչային համակարգի (BESS) միջին տեղակայված արժեքը ընդունվել է մոտ 150 ԱՄՆ դոլար/կՎտժ, իսկ փոխարժեքը՝ 370 ՀՀ դրամ/ԱՄՆ դոլար։
Կատարված գնահատումների համաձայն՝ նշված 41 կայանների համար անհրաժեշտ կուտակիչային համակարգերի ներդրման ընդհանուր արժեքը կարող է կազմել շուրջ 7.2 մլրդ ՀՀ դրամ։ 3,850 ինքնավար կայանների համար կիրառված հաշվարկային մեթոդաբանության պահպանման դեպքում՝ 50% մասնակցության մակարդակ, վարկի և լիզինգի 50/50 բաշխում, ՀՀ դրամով վարկերի և լիզինգի համար համապատասխանաբար 8% և 10% սուբսիդավորման դրույքաչափեր և 84-ամսյա ժամկետ։
Կուտակիչների կիրառումը կարևոր նշանակություն ունի արևային ինքնավար կայանների արդյունավետության բարձրացման համար։ Դրանք հնարավորություն են տալիս տնտեսավարողներին կուտակել ցերեկային ժամերին արտադրված էլեկտրաէներգիան և օգտագործել այն այն ժամանակահատվածներում, երբ արևային արտադրությունը նվազում է կամ բացակայում է։
Կուտակիչների ներդրումը կարող է նպաստել՝
· տնտեսավարողների էլեկտրաէներգիայի ծախսերի նվազեցմանը,
· արտադրված էլեկտրաէներգիայի առավել արդյունավետ օգտագործմանը,
· էներգետիկ ինքնավարության և դիմակայունության բարձրացմանը,
· էլեկտրացանցի բեռնվածության հավասարակշռմանը,
· արտադրական և ծառայությունների մատուցման գործընթացների շարունակականության ապահովմանը։
Հաշվի առնելով ինքնավար արևային կայանների քանակական և հզորության արագ աճը՝ կուտակիչների հասանելիության ապահովումը դառնում է ոլորտի հետագա զարգացման բնական և անհրաժեշտ փուլ։
Միջազգային շուկայում լիթիումային (LiFePO4) կուտակիչների բջիջների (cell-level) արժեքը միջինում կազմում է շուրջ 100–150 ԱՄՆ դոլար/կՎտժ, կամ միջինում՝ շուրջ 120 ԱՄՆ դոլար/կՎտժ։ Սակայն ՀՀ շուկայում տնտեսավարողների կողմից ձեռք բերվող կուտակիչ համակարգերը ներառում են ոչ միայն մարտկոցային բջիջները, այլ նաև այլ նաև ինվերտորային համակարգերի հետ համատեղելի ինտեգրված համակարգ, մարտկոցի կառավարման համակարգ (BMS), պահարանային լուծումներ, մոնտաժային աշխատանքներ, լոգիստիկ և հարկային ծախսեր։ Արդյունքում, բիզնես նպատակներով կիրառվող 10–15 կՎտժ հզորությամբ ամբողջական կուտակիչ համակարգերի արժեքը ՀՀ-ում միջինում կազմում է շուրջ 5–7 մլն ՀՀ դրամ։

2) Ծրագրի առաջարկվող պայմաններ կուտակիչների համար
	Պարամետր
	Արժույթ
	Սուբսիդավ. չափ

	Կուտակիչ (մեք.սարք.) — վարկ
	ՀՀ դրամ
	8%

	Կուտակիչ (մեք.սարք.) — լիզինգ
	ՀՀ դրամ
	10%

	Կուտակիչ — վարկ
	Արտարժույթ
	6%

	Կուտակիչ — լիզինգ
	Արտարժույթ
	8%

	Սուբսիդ. ժամկետ
	մինչև 84 ամիս
	



Ֆինանսական հաշվարկ
Հաշվարկներում որպես թիրախային խումբ դիտարկվել են ոչ թե Հայաստանի Հանրապետությունում գործող բոլոր ինքնավար և արտաքին արևային կայանները, այլ միայն տնտեսավարողների կողմից շահագործվող կայանները, քանի որ Ծրագիրը կիրառելի է տնտեսավարող սուբյեկտների նկատմամբ։ Երկու թիրախային խմբերի՝ ինքնավար և համակարգային (արտաքին) կայանների համար կիրառվում է միասնական հաշվարկային բանաձև՝ Ընդհանուր ներդրում = Շահառուների քանակ × Կուտակիչի հզորություն (կՎտժ) × Միավոր գին (դրամ/կՎտժ), որտեղ միավոր գինը արտացոլում է համապատասխան շուկայական սեգմենտի (փոքր բիզնես-կուտակիչ կամ արդյունաբերական մասշտաբի կուտակիչային համակարգ) իրական արժեքը։ Ֆինանսավորման կառուցվածքում երկու խմբերի համար էլ ենթադրվել է, որ ներդրումային պորտֆելի 50%-ը կիրականացվի վարկային գործիքով (8%), իսկ մյուս 50%-ը՝ լիզինգի միջոցով (10%), մինչև 84 ամիս ժամկետով և միջինացված մոտեցմամբ։
Ինքնավար կայաններ
Հաշվարկը հիմնված է տնտեսավարողների կողմից շահագործվող շուրջ 3,850 ինքնավար արևային կայանների գնահատված թիրախային խմբի վրա՝ ենթադրելով 50% մասնակցության մակարդակ կամ շուրջ 1,925 շահառու։ Որպես միջին կուտակիչ համակարգի հզորություն ընդունվել է 12,5 կՎտժ, իսկ միավոր գին՝ 480 000 դրամ/կՎտժ, որը բխում է 6 մլն ՀՀ դրամ արժողությամբ միջին համակարգից և ներառում է BMS, ինվերտոր, մոնտաժային, լոգիստիկ ու հարկային ծախսերը։

	Ցուցանիշ
	Վարկ (8%)
	Լիզինգ (10%)
	Ընդհանուր

	Շահառուների քանակ
	962,5
	962,5
	1 925

	Ընդհանուր ներդրումային ծավալ
	5,775 մլրդ դրամ
	5,775 մլրդ դրամ
	11,55 մլրդ դրամ

	Միջին տարեկան սուբսիդավորման պահանջ
	~231 մլն դրամ
	~289 մլն դրամ
	~520 մլն դրամ

	Ընդհանուր սուբսիդավորման ծավալ՝ 7 տարում
	~1,61 մլրդ դրամ
	~2,02 մլրդ դրամ
	~3,63 մլրդ դրամ



Համակարգային (արտաքին) կայաններ
Նույն մեթոդաբանությամբ և նույն ֆինանսավորման ու սուբսիդավորման պայմաններով (8%/10%, 50/50 բաշխում, 84 ամիս, միջինացված մոտեցում) հաշվարկվել է նաև համակարգային կայանների խումբը՝ հիմնվելով առանց էլեկտրաէներգիայի գնման երաշխիքի գործող 41 արտաքին կայանի վրա, 50% մասնակցության մակարդակով, կամ շուրջ 20,5 շահառու։ Այս խմբի կուտակիչի միջին հզորությունը՝ ելնելով 215,396 ՄՎտ ընդհանուր տեղակայված հզորության 30%-ից և 2-ժամյա տևողությունից, կազմում է 3 152,1 կՎտժ մեկ կայանքի հաշվով։ Միավոր գինը՝ 55 500 դրամ/կՎտժ, հիմնված է միջազգային BESS շուկայի գնի վրա (150 ԱՄՆ դոլար/կՎտժ × 370 դրամ)՝ առանց լրացուցիչ ինտեգրման ծախսերի, քանի որ արդյունաբերական մասշտաբով դրանք համեմատաբար աննշան մասնաբաժին են կազմում ընդհանուր արժեքի մեջ։

	Ցուցանիշ
	Վարկ (8%)
	Լիզինգ (10%)
	Ընդհանուր

	Շահառուների քանակ
	10,25
	10,25
	20,5

	Ընդհանուր ներդրումային ծավալ
	1,795 մլրդ դրամ
	1,795 մլրդ դրամ
	3,59 մլրդ դրամ

	Միջին տարեկան սուբսիդավորման պահանջ
	~71,8 մլն դրամ
	~89,7 մլն դրամ
	~161,5 մլն դրամ

	Ընդհանուր սուբսիդավորման ծավալ՝ 7 տարում
	~0,50 մլրդ դրամ
	~0,63 մլրդ դրամ
	~1,13 մլրդ դրամ



Ընդհանուր գումարային ցուցանիշ
Ինքնավար և համակարգային խմբերի համար միասնական մեթոդաբանությամբ ստացված արդյունքների գումարումով ձևավորվում է ծրագրի ընդհանուր բյուջեն․

	Ցուցանիշ
	Ինքնավար
	Համակարգային
	Ընդհանուր

	Տարեկան միջին սուբսիդավորման պահանջ
	520 մլն դրամ
	161,5 մլն դրամ
	~681,5 մլն դրամ

	Ընդհանուր սուբսիդավորում՝ 7 տարում
	3,63 մլրդ դրամ
	1,13 մլրդ դրամ
	~4,76 մլրդ դրամ



Երկու թիրախային խմբերի (ինքնավար և համակարգային) ցուցանիշների գումարումով ձևավորվում է նաև ընդհանուր վարկային/լիզինգային պորտֆելի կտրվածքով պատկերը.


	Ցուցանիշ
	Վարկ (8%)
	Լիզինգ (10%)
	Ընդհանուր

	Շահառուների քանակ
	972,75
	972,75
	1 945,5

	Ընդհանուր ներդրումային ծավալ
	7,57 մլրդ դրամ
	7,57 մլրդ դրամ
	15,14 մլրդ դրամ

	Միջին տարեկան սուբսիդավորման պահանջ
	~303 մլն դրամ
	~379 մլն դրամ
	~682 մլն դրամ

	Ընդհանուր սուբսիդավորման ծավալ՝ 7 տարում
	~2,11 մլրդ դրամ
	~2,65 մլրդ դրամ
	~4,76 մլրդ դրամ



Հաշվարկները կատարվել են միջինացված մոտեցմամբ՝ հաշվի առնելով, որ 84 ամսվա ընթացքում մայր գումարը մարվում է աստիճանաբար, և սուբսիդավորման  պահանջը հաշվարկվում է վարկային մնացորդի միջին մակարդակի հիման վրա։ Ծրագրի շրջանակում նախատեսվող բյուջետային հատկացումները նպատակահարմար է դիտարկել ոչ միայն որպես սուբսիդավորման ծախս, այլ նաև որպես տնտեսության և էներգետիկ համակարգի զարգացմանն ուղղված ներդրումային խթան։
Ծրագրի իրականացումը կարող է ապահովել հետևյալ ազդեցությունները․
· Հարկային մուտքերի աճ
Կուտակիչ համակարգերի շուկայի ընդլայնումը խթանելու է տեղական ներմուծողների, մատակարարների, ինտեգրողների, նախագծող և մոնտաժային կազմակերպությունների գործունեությունը, ինչը կարող է հանգեցնել ավելացված արժեքի հարկի, շահութահարկի և եկամտային հարկի մուտքերի աճի։
· Էներգետիկ համակարգի բեռնվածության նվազեցում
Կուտակիչ համակարգերը հնարավորություն են տալիս կուտակել ցերեկային ժամերին արտադրված էլեկտրաէներգիան և օգտագործել այն առավել ծանրաբեռնված ժամերին, ինչը կարող է նպաստել էլեկտրացանցի բեռնվածության հավասարակշռմանը և երկարաժամկետ հեռանկարում նվազեցնել ենթակառուցվածքային ներդրումների անհրաժեշտությունը։
· Տնտեսավարողների մրցունակության բարձրացում
Էներգետիկ ծախսերի նվազեցումը կարող է նպաստել տնտեսավարողների արտադրողականության և մրցունակության աճին, ինչպես նաև դրական ազդեցություն ունենալ արտադրության ինքնարժեքի և ծառայությունների մատուցման ծախսերի վրա։
· Արդեն իսկ տեղադրված հզորությունների արդյունավետ օգտագործում
Կուտակիչների ներդրումը հնարավորություն կտա առավել արդյունավետ օգտագործել Հայաստանի Հանրապետությունում արդեն իսկ տեղադրված շուրջ 700 ՄՎտ ինքնավար արևային հզորությունները։
2022–2026 թվականներին ինքնավար արևային կայանների քանակը աճել է շուրջ 433%-ով, ինչը վկայում է ոլորտում բարձր պահանջարկի և հետագա զարգացման ներուժի մասին։ Այս պայմաններում կուտակիչ համակարգերի ձեռքբերման խթանումը կարող է դիտարկվել որպես ներդրում Հայաստանի Հանրապետության էներգետիկ անվտանգության, տնտեսության դիմակայունության և վերականգնվող էներգետիկայի արդյունավետ զարգացման ուղղությամբ։
Անհրաժեշտության դեպքում Ծրագրի իրականացման համար պահանջվող ֆինանսական միջոցների ծավալները կարող են փուլայնացվել կամ ճշգրտվել՝ վերանայելով սուբսիդավորման տոկոսադրույքները, շահառուների տարեկան սահմանաչափերը կամ Ծրագրի իրականացման ժամանակացույցը՝ հաշվի առնելով ՀՀ պետական բյուջեով նախատեսված հատկացումները և ֆինանսական միջոցների հասանելիությունը։

6. Հայաստանի Հանրապետության պետական բյուջեի վրա ազդեցությունը

Նախագծի ընդունմամբ նախատեսվում է էլեկտրական կուտակիչների (ակումուլյատորների) և դրանց բաղկացուցիչ մասերի ձեռքբերման նպատակով տրամադրվող վարկերի և լիզինգի տոկոսադրույքների սուբսիդավորում, որի համար անհրաժեշտ ֆինանսական միջոցները նախատեսվում է ապահովել ՀՀ էկոնոմիկայի նախարարության համակարգմամբ իրականացվող պետական աջակցության ծրագրերի համար ՀՀ պետական բյուջեով նախատեսված հատկացումների շրջանակում՝ համապատասխան ծրագրերի միջև ֆինանսական միջոցների վերաբաշխման միջոցով՝ առանց ՀՀ պետական բյուջեից լրացուցիչ հատկացումների անհրաժեշտության։
Մասնավորապես, կատարված գնահատականների համաձայն՝ Ծրագրի շրջանակում որպես թիրախային խումբ դիտարկվել է տնտեսավարողների կողմից շահագործվող շուրջ 3,850 ինքնավար արևային էլեկտրակայանների մինչև 50 տոկոսը։ Նշված թիրախային խմբի համար սուբսիդավորման նպատակով անհրաժեշտ ֆինանսական միջոցների միջին տարեկան հաշվարկային ծավալը գնահատվում է շուրջ 520 մլն դրամ, ինչը համարժեք է Ծրագրի շրջանակում ներկայումս տարեկան իրականացվող սուբսիդավորման ծավալի շուրջ 2,4 տոկոսին, իսկ սուբսիդավորման ամբողջ՝ 7-ամյա ժամանակահատվածի համար՝ շուրջ 3,63 մլրդ դրամ։
Որպես երկրորդ թիրախային խումբ դիտարկվել են առանց էլեկտրաէներգիայի գնման երաշխիքի գործող համակարգային (արտաքին) արևային էլեկտրակայանները՝ ընդհանուր 41 կայանից մինչև 50 տոկոսը (շուրջ 20,5 կայան)։ Նշված խմբի համար սուբսիդավորման նպատակով անհրաժեշտ ֆինանսական միջոցների միջին տարեկան հաշվարկային ծավալը գնահատվում է շուրջ 161,5 մլն դրամ, իսկ սուբսիդավորման ամբողջ՝ 7-ամյա ժամանակահատվածի համար՝ շուրջ 1,13 մլրդ դրամ։
Երկու թիրախային խմբերի՝ ինքնավար և համակարգային (արտաքին) արևային էլեկտրակայանների համար կատարված հաշվարկների համաձայն՝ սուբսիդավորման նպատակով անհրաժեշտ ֆինանսական միջոցների միջին տարեկան ծավալը գնահատվում է շուրջ 682 մլն դրամ, իսկ սուբսիդավորման ամբողջ՝ 7-ամյա ժամանակահատվածի համար՝ շուրջ 4,76 մլրդ դրամ։ Միաժամանակ, հաշվի առնելով նախագծի ընդունման և գործարկման կանխատեսվող ժամկետները՝ մինչև 2026 թվականի ավարտը մնացած ժամանակահատվածի հաշվառմամբ, ընթացիկ բյուջետային տարում սուբսիդավորման համար անհրաժեշտ ֆինանսական միջոցների ծավալը, տարեկան հաշվարկային պահանջի նկատմամբ համամասնության սկզբունքով, գնահատվում է շուրջ 142,1 մլն դրամ։ Նշված ծախսերի ֆինանսավորումը նախատեսվում է ապահովել ՀՀ էկոնոմիկայի նախարարության համակարգմամբ իրականացվող պետական աջակցության ծրագրերի համար ՀՀ պետական բյուջեով նախատեսված հատկացումների շրջանակում՝ համապատասխան բյուջետային ծրագրերի և միջոցառումների միջև ֆինանսական միջոցների վերաբաշխման միջոցով։
Ընդ որում, կուտակիչների՝ լիզինգի միջոցով ձեռքբերման դեպքում սուբսիդավորման գծով վճարման ենթակա գումարների ֆինանսավորումը նախատեսվում է հաջորդ բյուջետային տարում՝ համապատասխան պայմանագրերով սահմանված վճարումների ժամանակացույցին համապատասխան։  Հաջորդ բյուջետային տարիների համար անհրաժեշտ ֆինանսական միջոցների ծավալները կճշգրտվեն Ծրագրի փաստացի իրականացման ընթացքում՝ հաշվի առնելով ներկայացված հայտերի քանակը, տրամադրված ֆինանսավորման ծավալները, սուբսիդավորման պայմանները և դրանց հիման վրա ձևավորվող ֆինանսական պարտավորությունները։ 
Նախագծի իրականացմամբ ակնկալվում է դրական տնտեսական ազդեցություն՝ տնտեսավարողների ներդրումային ակտիվության խթանման, էներգիայի կուտակման տեխնոլոգիաների ներդրման, արդեն իսկ տեղադրված արևային էլեկտրակայանների շահագործման արդյունավետության բարձրացման, ինչպես նաև հարկային մուտքերի հնարավոր ավելացման տեսանկյունից։ Այս համատեքստում նախատեսվող պետական աջակցությունն ուղղված է տնտեսության արտադրողականության, էներգետիկ արդյունավետության և մրցունակության բարձրացմանը՝ նպաստելով նաև պետական աջակցության համար նախատեսված ֆինանսական միջոցների նպատակային և արդյունավետ օգտագործմանը։
7.	Նախագիծը մշակող մարմինները
Նախագիծը մշակվել է Հայաստանի Հանրապետության էկոնոմիկայի նախարարության կողմից:
8. Կապը ռազմավարական և ոլորտային փաստաթղթերի հետ
ՀՀ կառավարության 2025 թվականի նոյեմբերի 12-ի «Կանաչ, կայուն և շրջանաձև տնտեսության զարգացման շրջանակային գործողությունների ծրագիրը (մինչև 2030 թվականը) հաստատելու մասին» N 1028-Լ որոշմամբ հաստատված հավելվածի Աղյուսակ 1-ով սահմանված 7-րդ նպատակի՝ «Վերականգնվող էներգետիկայի տարածման խթանման մեխանիզմների սահմանում», 1-ին գործողությամբ նախատեսվել է աջակցություն էներգիայի պահեստավորման ենթակառուցվածքի ձևավորմանը։

